เคทีซีพลิกทำกำไรสุทธิ 255 ล้าน
เคทีซี ประสบความสำเร็จปรับโครงสร้าง พลิกทำกำไรในปี 2555 ที่ 255 ล้านบาท เผยแผนธุรกิจรุกสมาชิกใหม่ คืนกำไรสมาชิกที่มีวินัย
21 ก.พ. 2556

เคทีซี ประสบความสำเร็จปรับโครงสร้าง พลิกทำกำไรในปี 2555 ที่ 255 ล้านบาท เผยแผนธุรกิจรุกสมาชิกใหม่ คืนกำไรสมาชิกที่มีวินัย
นายระเฑียร  ศรีมงคล  ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า ภาพรวมของอุตสาหกรรมบัตรเครดิตและสินเชื่อบุคคลเมื่อสิ้นปี 2555 มีอัตราเติบโตที่ดีจากช่วงเดียวกันของปีก่อน โดยมีจำนวนบัตรเครดิต 16.9 ล้านใบ เพิ่มขึ้น 10.1% มียอดลูกหนี้บัตรเครดิตรวม 261,553 ล้านบาท เพิ่มขึ้น 14.3% สำหรับธุรกิจสินเชื่อบุคคลมียอดลูกหนี้ 251,549 ล้านบาท เติบโต 17.9% และในปี 2556 คาดว่า อุตสาหกรรมสินเชื่อเพื่อผู้บริโภคเติบโตในเชิงบวก หลังภาคส่งออกจะกลับมามีบทบาทต่อการขยายตัวทางเศรษฐกิจมากขึ้น และปัจจัยเสริมจากการบังคับใช้ค่าแรงขั้นต่ำ 300 บาท
ส่วนผลการดำเนินงานเคทีซีปี 2555 มีกำไรสุทธิ 255 ล้านบาท จาก 5 ปัจจัยหลัก คือ ปรับกระบวนการติดตามหนี้ ปรับปรุงบริการคอนแท็คท์ เซ็นเตอร์  ปรับกระบวนการทำงานแต่ละหน่วยงานให้สอดคล้อง สร้างโปรแกรมการตลาดที่ตรงใจผู้บริโภค และพัฒนาคุณภาพบุคลากรในองค์กร ทำให้บริษัทฯ มีรายได้รวมปี 2555 เท่ากับ 12,622 ล้านบาท เพิ่มจาก 12,497 ล้านบาทจากปีก่อนหน้า  ขณะที่ค่าใช้จ่ายรวมเท่ากับ 12,038 ล้านบาท ลดลงกว่า 15% จากการลดลงของหนี้สูญและหนี้สงสัยจะสูญที่ลดลง ส่งผลให้สัดส่วนค่าใช้จ่ายดำเนินงานต่อรายได้ลดลงเหลือ 30%
ทำให้ฐานะทางการเงิน ณ วันที่ 31 ธันวาคม 2555 บริษัทฯ มีสินทรัพย์รวม 49,138 ล้านบาท พอร์ตลูกหนี้การค้ารวมสุทธิเท่ากับ 44,552 ล้านบาท เพิ่มขึ้น 4% จากปีก่อนหน้า ฐานสมาชิกรวม 2.16 ล้านบัญชี ประกอบด้วย บัตรเครดิต 1,528,921 บัตร มูลหนี้สุทธิ 32,090 ล้านบาท สินเชื่อบุคคล “เคทีซี แคช” เท่ากับ 626,326 บัญชี มูลหนี้สุทธิ 12,182 ล้านบาท
สำหรับแผนกลยุทธ์ในปี 2556 บริษัทฯ จะมุ่งสร้างฐานสมาชิกใหม่และการบริหารข้อมูลในเชิงลึก โดยเน้นการเสนอผลิตภัณฑ์และบริการที่สร้างสรรค์ แตกต่าง เพื่อตอบสนองทุกมิติความต้องการของสมาชิกอย่างครอบคลุม ได้แก่ เพิ่มสมาชิกบัตรเครดิต โดยคำนึงถึงปริมาณและคุณภาพเป็นสำคัญ จัดแคมเปญการตลาดบัตรเครดิตที่คุ้มค่าและเข้าถึงผู้บริโภคมากที่สุด ธุรกิจสินเชื่อบุคคล จัดแคมเปญแบ่งเบาภาระเพื่อคืนกำไรให้กับสมาชิกที่มีวินัยในการชำระเงิน การให้บริการผ่านระบบออนไลน์ แบบเบ็ดเสร็จในจุดเดียว และปรับปรุงคุณภาพการให้บริการของฝ่ายบริการลูกค้า (Contact Center)